钦定古今图书集成/明伦汇编/官常典/第064卷 > 东莱王蕤
## 钦定古今图书集成/明伦汇编/官常典/第064卷 > 东莱王蕤

按《晋书齐献王传》：“献王攸子蕤，字景回，出继辽东王
定国。太康初，徙封东莱王。元康中，历步兵屯骑校尉。
蕤性彊暴使酒，数侵侮弟冏，冏以兄故容之。冏起义
兵，赵王伦收蕤及弟北海王寔系廷尉，当诛。伦太子
中庶子祖纳上疏谏曰：‘罪不相及，恶止其身。此先哲
之弘谋，百王之达制也’。”是故鲧既殛死，禹乃嗣兴。二
叔诛放，而邢、卫无责。逮乎战国，及至秦汉，明恕之道
寝，猜嫌之情用，乃立质任以御众，设从罪以发奸，其
所由来，盖三代之弊法也。蕤，寔献王之子，明德之后，
宜蒙特宥，以全睦亲之典。会孙秀死，蕤等悉得免。冏
拥众入洛，蕤于路迎之，冏不即见，须符付前顿。蕤恚
曰：“吾坐尔殆死，曾无友于之情。”及冏辅政，诏以蕤为
散骑常侍，加大将军，领后军、侍中、特进，增邑满二万
户。又从冏求开府，冏曰：“武帝子吴豫章尚未开府，宜
且须后。”蕤以是益怨，密表冏专权，与左卫将军王舆
谋共废冏。事觉，免为庶人。寻诏曰：“大司马以经识明
断，高谋远略，猥率同盟，安复社稷？自《书契》所载，《周》《召》
之美，未足比勋，故授”公上宰。东莱王蕤潜怀忌妒，包
藏祸心，与王舆密图，谋欲谮害。收舆之日，蕤与青衣
共载，微服奔走，经宿乃还。奸凶赫然，妖惑外内。又前
表冏所言深重，虽管、蔡失道，牙、庆乱宗，不复过也。《春
秋》之典，“大义灭亲，其徙蕤上庸后，封微阳侯。”永宁初，
上庸内史陈锺承冏旨害蕤，冏死，诏诛锺，复蕤封，改
葬以“王礼。”